3บริษัทรอคลังไฟเขียวนาโนฯเม.ย.นี้
เผย 3 บริษัทผ่านเกณฑ์นาโนไฟแนนซ์ รอคลังอนุมัติภายใน เม.ย.
8 เม.ย. 2558

เผย 3 บริษัทผ่านเกณฑ์นาโนไฟแนนซ์ รอคลังอนุมัติภายใน เม.ย.
พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยว่า ขณะนี้มีผู้ยื่นขอประกอบธุรกิจสินเชื่อนาโนไฟแนนซ์ต่อธนาคารแห่งประเทศไทย (ธปท.) รวม 16 บริษัท โดยมี 3 บริษัทที่มีคุณสมบัติตามหลักเกณฑ์และรอกระทรวงการคลังพิจารณาคำขอ คาดว่าจะแจ้งผลได้ในเดือน เม.ย.นี้ ประกอบด้วย บริษัท เงินสดทันใจ บริษัท ไทยเอซ แคปปิตอล และบริษัท แมคคาเล กรุ๊พ 
นอกจากนี้ ยังมี 11 บริษัทที่อยู่ระหว่างการจัดส่งเอกสารให้ ธปท.เพิ่มเติม คือ บริษัท เมืองไทย ลิสซิ่ง บริษัท ซีเอฟจี เซอร์วิส หรือบริษัท ศรีสวัสดิ์ เงินติดล้อ บริษัท ศักดิ์สยามพาณิชย์ลิสซิ่ง บริษัท สหไพบูลย์ บริษัท ทิฐิวิสุทธิ บริษัท อินเทลลิเจนท์ ทีที.พาวเวอร์ บริษัท มีนาลิสซิ่ง บริษัท อะมานะฮ์ บริษัท จี แคปปิตอล บริษัท เอเชียเจมส์ฟอร์ยู และบริษัท ไอร่า แอนด์ ไอฟุล
อย่างไรก็ตาม มี 2 แห่งที่ขอยกเลิกคำขออนุญาต เนื่องจากคุณสมบัติไม่ครบ และไม่พร้อมดำเนินการ คือ บริษัท วัฒนาธนสินทรัพย์ และบริษัท กรุงไทย ออโต้ลีส ขณะที่มีผู้สนใจอีก 77 ราย แต่ยังไม่ยื่นเอกสาร
ทั้งนี้ กระทรวงการคลังได้กำหนดให้ผู้ประกอบธุรกิจต้องส่งรายงานการให้สินเชื่อนาโนไฟแนนซ์ให้คลังและ ธปท.เป็นประจำทุกเดือน เพื่อใช้ติดตามผลการดำเนินงาน